Դենիս Կուրյան

Դենիս Ալեքսանդրի Կուրյան (), հայկական ծագումով բելառուս լրագրող, հեռուստահաղորդավար, գործարար։

Կենսագրություն 
Դենիս Կուրյանը ծնվել է 1984 թվականի հուլիսի 24-ին, Մոգիլյովի մարզի Բոբրույսկ քաղաքում։ 2001 թվականին ավարտել է Մինսկի թիվ 11 գիմնազիան։ Առաջին բարձրագույն կրթությունը ստացել է Բելառուսի Հանրապետության նախագահին առընթեր պետական ​​կառավարման ակադեմիայում՝ դառնալով արտաքին տնտեսական գործունեության պետական կարգավորման մասնագետ։ 2008 թվականին ստացել է MBA աստիճան։

Աշխատանք հեռուստատեսությունում 
2000 թվականից սկսել է աշխատել հեռուստատեսությամբ։ Առաջին անգամ հայտնվել է «5x5» երիտասարդական թոք-շոուի էկրաններին, որը հեռարձակվել է BT հեռուստաալիքով։ Դենիս Կուրյանը վարել է այդ շոուն Դմիտրի Շեպելևի և Կատյա Պիտլևայի հետ։

11-րդ դասարանում հեռուստատեսությունից ստացել է 100 դոլարին համարժեք աշխատավարձ։ Մինչև 2012 թվականը աշխատել է Բելառուս-1 հեռուստաալիքում, վարել է «Գործնական կյանք» և «Հետաքրքրությունների շրջանակ» հաղորդումները, «Սպորտլոտո» խաղը։ 2012 թվականին տեղափոխվել է Բելառուսի համազգային հեռուստատեսություն հեռուստաալիք։ Այստեղ վարել է «Իմ բիզնեսը» և «Մեր առավոտը» ծրագրերը։

Հաղորդավար 
Շոու-բիզնեսի խոշոր իրադարձությունների հաղորդումների վարող և մեկնաբան է, ինչպիսիք են Եվրատեսիլը, Օսկարը և Գրեմմին։ Եղել է Մոսկվայի Կարմիր հրապարակում Ռուսաստանի օրվա համերգի հաղորդավարը (Ռոսիա հեռուստաալիքի ուղիղ հեռարձակում, 2012)։ 2019 թվականին եղել է Եվրոպական խաղեր 2019 թվականի ջահակիրներից մեկը։

2020 թվականի դեկտեմբերի 2-ին նա գործարկել է Youtube-ի «Ո՞ւր են փողերը, Դենիս» ալիքը։

Բիզնես 
28 տարեկանում Կուրյանը Մինսկում ունեցել է 50 սուրճի ավտոմատ մեքենաների ցանց։ 2015 թվականին Մինսկում բացել է արագ սննդի առաջին «Մայրիկը տանն է» ռեստորանը։ Աշխատանքի ընթացքում բիզնեսն աճել է՝ հասնելով մինչև յոթ կետի, հինգ ձեռնարկություն Մինսկում, մեկը Բրեստում և մեկը Մոգիլյովում։

Կուրյանը Promofilm.by ընկերության սեփականատերն է և կրեատիվ պրոդյուսերը, որը զբաղվում է հեռուստատեսային արտադրությամբ, գովազդով և ֆիլմերի պրեզենտացիայով։

Անձնական կյանք 
Ամուսնացած է եղել Յուլիա Կոստյուկևիչի հետ։ Նրանք հանդիպել են 2007 թվականի դեկտեմբերին Ժոդինոյում՝ ԲելԱԶ-ի փորձարկման վայրում, որտեղ նկարահանել են ամանորյա տեսահոլովակ BT ալիքի համար։

2010 թվականի հունվարի 26-ին նրանք որդի են ունեցել՝ Կիրիլը։ Դենիսը և Յուլիան անունը ընտրել են ի պատիվ Մոսկվայի և Համայն Ռուսիո պատրիարք Կիրիլի։ 2012 թվականին ծնվել է նրանց դուստրը՝ Միլանան։

2018 թվականի սկզբին Դենիս Կուրյանը պաշտոնապես հայտարարել է Յուլիա Կոստյուկևիչից իր ամուսնալուծության մասին, ում հետ ամուսնությունը տևել է 8 տարի։ 

2018 թվականից հանդիպում է Իրինա Գոյայի հետ, ով Գրոդնոյից է և միջոցառումներ է կազմակերպում։

Պարգևներ 
 «Телевершина-2006» մրցանակի դափնեկիր «Լավագույն լրագրող» անվանակարգում
 2015 թվականին probusiness.io պորտալի վերսիայով, նա ընդգրկվել է Բելառուսի մինչև 40 տարեկան գործարարների TOP-40 շարքում։

Ծանոթագրություններ 

Բելառուս հաղորդավարներ
Բելառուս լրագրողներ
Հայկական ծագում ունեցող բելառուսներ
Հայ ձեռնարկատերեր
Հայ գործարարներ